አሜሪካ  ሰሜን ኮሪያን ጫና ውስጥ ይከታል ያለቺውን ከባድ ማዕቀብ ለመጣል መወሰኗን ይፋ አደረገች
የዶናልድ ትራምፕ አስተዳደር ሰሜን ኮሪያን  ጫና ውስጥ ይከታል ያለውን ከባድ ማዕቀብ  ለመጣል መወሰኑን ይፋ አድርጓል ።  በአንፃሩ ሰሜን ኮሪያ የኑክሌር ሙከራዋን እንደማታቋርጥ አስታወቀች፡፡  የሰሞኑን አሜሪካና ሰሜን ኮሪያ  ሀገራት ውጥረት ተከትሎ ፕሬዝዳንት ዶናልድ ትራምፕ 100 ሴናተሮቻቸውን ጠርተው በሰሜን ኮሪያ ላይ መከተል ስለሚገባቸው አዲስ አካሄድ መክረዋል፡፡የስብሰባውን መጠናቀቅ ተከትሎ የውጭ ጉዳይ ሚንስትሩ ሬክስ ቲለርሰን የመከላከያ ሚንስትሩ ጅም ማቲስ እና የሀገሪቱ ብሄራዊ ደህንነት ተቋም ዳይሬክተር ዳን ኮትስ በጋራ ሆነው ትራምፕ ያሳለፉትን ውሳኔ ለመገናኛ ብዙሃን ገልጸዋል፡፡በዚህ ውሳኔ መሠረት አሜሪካ ከሰሜን ኮሪያ ጋር አሁንም ሰላማዊ ለሆነ ድርድር ያላትን ቦታ ክፍት አድርጋ ትቆያለች ነገር ግን ከዚህ ጎን ለጎን ደግሞ ሊሰነዘሩ የሚችሉ ማናቸውም ጥቃቶችን ለመመከት ዝግጁ በመሆን ራሳችንን እና አጋሮቻችንን መጠበቅ አለብን ሲሉ ሶስቱ የአሜሪካ ባለስልጣናት ተናግረዋል፡፡አሜሪካ ሰላማዊ በሆነ መልኩ የኮሪያ ልሳነ ምድር ከኑክሌር ጦር መሳሪያ እንዲፀዳ ትፈልጋለች ያሉት ባለስልጣናቱ አሁን ከመቸውም ጊዜ በላይ ሀገሪቱን ጫና ውስጥ የሚከት ማዕቀብ መታሰቡንም በመግለጫው ይፋ አድርገዋል፡፡በሌላ በኩል የሰሜን ኮሪያ ሰብአዊ መብት ተቋም ዳይሬክተር የሆኑት ሶክ ኮል ዎን ለ ሲ ኤን ኤን በሰጡት መግለጫ በሀገሪቱ ምንም አይነት የሰብአዊ መብት ጥሰት የለም ካሉ በኋላ ሀገራቸው የኑክሌር ሙከራዋን አታቆምም ማለታቸው አስገርሟል፡፡ በተለይ አሜሪካ ትንኮሳዋን እስካላቆመች ሰሜን ኮሪያ ራሷን ለመከላከል ትዘጋጃለች ነበር ያሉት፡፡ሰሜን ኮሪያ እስካሁን 5 ጊዜ የኑክሌር ጦር መሳሪያ የሞከረች ሲሆን በቅርቡ ለስድስተኛው እየተዘጋጀች መሆኑን መረጃዎች ያሳያሉ፡፡ (ምንጭ: ሲኤን ኤን) 